b'\n_START_ARTICLE_\nPowers of Ten\n_START_SECTION_\nSinopsis\n_START_PARAGRAPH_\n\xc3\x8entr-o dup\xc4\x83 amiaz\xc4\x83 \xc3\xaensorit\xc4\x83 de \xc3\xaenceput de octombrie, o pereche de tineri face un picnic pe paji\xc8\x99te \xc3\xaentr-un parc din Chicago, pe malul lacului Michigan. Au adus cu ei, pe l\xc3\xa2ng\xc4\x83 co\xc8\x99ul cu merinde, material de lectur\xc4\x83: un num\xc4\x83r din Scientific American, unul din Science \xc8\x99i cartea The Voices of Time, de J.T. Fraser. Siesta care urmeaz\xc4\x83 reprezint\xc4\x83 cadrul ini\xc8\x9bial al filmului: un p\xc4\x83trat cu latura de 1\xc2\xa0m, filmat \xc3\xaen direc\xc8\x9bie vertical\xc4\x83 de deasupra, de la distan\xc8\x9ba de 1\xc2\xa0m. Apoi aparatul de filmat se \xc3\xaendep\xc4\x83rteaz\xc4\x83 pe vertical\xc4\x83, \xc3\xaenregistr\xc3\xa2nd \xc3\xaen zoom out o succesiune de cadre, de dimensiuni cresc\xc3\xa2nde, fiecare cu durata de 10\xc2\xa0s. Apar pe r\xc3\xa2nd parcul, cu ma\xc8\x99inile circul\xc3\xa2nd pe strada al\xc4\x83turat\xc4\x83 \xc8\x99i cu ambarca\xc8\x9biunile din port; ora\xc8\x99ul Chicago; lacul Michigan \xc3\xaen \xc3\xaentregime; continentul nord-american; globul terestru. C\xc3\xa2nd acesta dispare \xc3\xaen dep\xc4\x83rtare, vedem orbita Lunii \xc3\xaen jurul P\xc4\x83m\xc3\xa2ntului; mi\xc8\x99carea acestuia pe orbit\xc4\x83 \xc3\xaen jurul Soarelui; sistemul solar cu orbitele planetelor. Tot mai \xc3\xaendep\xc4\x83rtat, Soarele nu se mai distinge printre multitudinea de stele, sfere de gaz care radiaz\xc4\x83 energie produs\xc4\x83 \xc3\xaen reac\xc8\x9bii nucleare; devin vizibili nori de stele \xc8\x99i de gaze, regiuni \xc3\xaentunecate ocupate de praf cosmic. Apar \xc3\xaen totalitate Calea Lactee, cu structura sa spiral\xc4\x83; galaxiile satelite Norii lui Magellan; \xc3\xaengr\xc4\x83m\xc4\x83diri de galaxii. La distan\xc8\x9be de ordinul a 10\xc2\xb2\xe2\x81\xb4\xc2\xa0m spa\xc8\x9biul apare aproape gol, cu galaxii sem\xc4\x83nate rar, ca ni\xc8\x99te fire de praf; un nou zoom nu ar ar\xc4\x83ta o structur\xc4\x83 diferit\xc4\x83._NEWLINE_Ajuns la limita Universului observabil, filmul revine la cadrul ini\xc8\x9bial printr-un zoom in rapid (un cadru la 2\xc2\xa0s), de unde continu\xc4\x83 \xc3\xaen ritmul ini\xc8\x9bial (un cadru la 10\xc2\xa0s). Examineaz\xc4\x83 dosul m\xc3\xa2inii b\xc4\x83rbatului care doarme; detaliaz\xc4\x83 structura pielii; intr\xc4\x83 \xc3\xaentr-un vas capilar prin care curge s\xc3\xa2ngele; examineaz\xc4\x83 o leucocit\xc4\x83 \xc8\x99i p\xc4\x83trunde \xc3\xaen interiorul nucleului acesteia, care g\xc4\x83zduie\xc8\x99te mecanismul eredit\xc4\x83\xc8\x9bii, sub forma de molecule ADN. Detaliaz\xc4\x83 structura lor de dubl\xc4\x83 spiral\xc4\x83 construit\xc4\x83 din blocuri care reprezint\xc4\x83 \xe2\x80\x9eliterele\xe2\x80\x9d cu care este scris codul genetic. \xc3\x8entr-un grup format din trei atomi de hidrogen lega\xc8\x9bi de un atom de carbon, deslu\xc8\x99e\xc8\x99te electronii carbonului, care nu sunt vizibili individual, ci apar ca un roi \xc3\xaen jurul unui nucleu masiv \xc8\x99i compact format din 12 nucleoni: \xc8\x99ase protoni \xc8\x99i \xc8\x99ase neutroni, str\xc3\xa2ns lega\xc8\x9bi laolalt\xc4\x83 prin for\xc8\x9bele nucleare. Mai departe, c\xc3\xa2nd un singur nucleon ajunge s\xc4\x83 umple cadrul, filmul atinge limita a ce era cunoscut \xc3\xaen anul 1977: structura nucleonilor, alc\xc4\x83tui\xc8\x9bi (probabil, pe atunci) din elemente numite quarkuri, reprezenta\xc8\x9bi conven\xc8\x9bional prin culori care s\xc4\x83 simbolizeze propriet\xc4\x83\xc8\x9bile acestora. Comentariul final al naratorului: C\xc4\x83l\xc4\x83toria noastr\xc4\x83 ne-a condus prin 40 de puteri ale lui 10; dac\xc4\x83 acum cadrul este o unitate, atunci c\xc3\xa2nd priveam \xc3\xaengr\xc4\x83m\xc4\x83diri de galaxii el era 10\xe2\x81\xb4\xe2\x81\xb0, adic\xc4\x83 1 urmat de 40 de zerouri.'